
PSD și PNL merg la Capitală cu un candidat care are 25 de conturi 
în valută și bijuterii de 150.000 de euro! 


în așteptarea anunţului oficial din partea Coaliţiei, cu privire la numele 
candidatului cu care PSD și PNL vor merge în cursa pentru Primăria Capitalei, 
apar detalii cel puţin interesante despre averea doctorului Cătălin Cîrstoiu, 
managerul Spitalului „Municipal” din București. Varianta aleasă de cele două 
formaţiuni politice pentru scrutinul la care s-au mai înscris Nicușor Dan, actualul 
edil al Bucureștilor, și Cristian Popescu Piedone, primarul de la Sectorul 5. 


E vorba despre Cătălin Cîrstoiu, medicul pe mâna căruia PSD și PNL vor să intre în cursa 
pentru Primăria Capitalei, la alegerile locale din vara acestui an. 


Medicul cu care s-a aflat că ar fi bătut palma Ciolacu și Ciucă, pentru o candidatură 
comună la scrutinul din 9 iunie, are nu mai puţin de 25 de conturi bancare. Dar și un 
salariu semnificativ, în postura de manager al Spitalului Universitar București. 


Casă în Mogoșoaia și un apartament în Sectorul 1 


Cătălin Cirstoiu - despre care mulţi își amintesc faptul că este și finul fostului președinte 
Traian Băsescu - este medic ortoped și profesor universitar. Și manager al unuia dintre 
cele mai mari spitale din Capitală - Spitalul Universitar București, funcție pe care o deţine 
din martie 2020 și pe care o ocupase și anterior, timp de mai mulți ani. 


Managerul Spitalului Universitar deține o casă în Mogoșoaia, un teren intravilan în Ilfov și 
nu mai puțin de 25 de conturi la bănci, în euro, dolari și lei, potrivit Antena3. Totodată, 
acesta mai are un apartament de peste 100 de metri pătraţi, în Sectorul 1, dar și bijuterii 
în valoare de 150.000 de euro. 


La nivel de venituri, Cătălin Cîrstoiu are 11 conturi în euro care însumează 406.997 de 
euro, zece conturi în lei cu 1.571.544 de lei și patru conturi în dolari cu o valoare totală 
de 52.530 de dolari, potrivit aceleiași surse. 


Pentru funcţia de manager pe care o ocupă, medicul Cătălin Cîrstoiu încasează anual 
aproape 451.000 de lei de la Spitalul Universitar. 

